text: Aktivister møder ikke megen forståelse på Facebook
  27 april 2016 kl. 09.17
  På andet døgn blokerer klimaaktivister havnen i Aabenraa. Aktionen får dog ikke megen opbakning på Facebook.
  Det er aktivister fra KlimaKollektivet, der står bag aktionen. De har lænket sig fast til en kulpram i protest mod Vattenfalls brug af kul.
  - Med aktionen blokerer vi leveringen af kul til kraftværkerne. Vi vil have reel forandring, modsat et system som fortsat sætter profit over mennesker og miljø, siger Nanna L. Clifforth fra KlimaKollektivet.
  Aktionen møder dog ikke megen forståelse på TV SYD’s Facebookside.
  - Lav en øvelse med vandkanoner og spul dem ud i havnen, skriver Holger Gorm Petersen således.
  - Hiv dem en tur i spjældet og slip dem ud, når de har betalt 10.000.- hver og en, skriver Søren Anker Lytjohan. Og Ole Mortensen:
  - De kan jo selv starte med at slukke for strømmen, stige ud af deres biler, og begynde at leve som i middelalderen.
  Dog er der også nogle, der bakker aktionen op.
  - De vil gerne redde vores jord! Det her er da bestemt unge mennesker, man kan være stolt af, skriver Sannie Wittenkamp.
  Og Rolf Lundgaard:
  - Det er fucking fedt og se der nogle der gør noget for og blive hørt. Forstår ikke alle jeres latterlige kommentar på det her. Er selv stor fan af grøn energi og ved, der mange alternativer, der bliver holdt tilbage, fordi der penge i at svine VORES alle sammens jord til.
  Og Thomas M. Zeissler:
  - En ting er sikkert, de tør da sige noget og gøre noget, i stedet for dem som kun brokker sig på facebook og hjemme i stuerne.
  Du kan selv deltage i debatten på https://www.facebook.com/tvsyd/
  
  